གཡེར་ཁ།

གཡེར་ཁ་ནི་དཀྲོལ་བའི་རོལ་མོ་ཞིག་སྟེ། དེ་ཡང་དྲིལ་བུར་དཔེ་བལྟས་ཏེ་རིག་པས་བསྐྲུན་པ་ཡིན་སྟབས། དེའི་མིང་གི་རྣམས་གྲངས་ལ་དྲིལ་ཆུང་དང་ཕྲ་སྒྲོག་ཅེས་ཀྱང་བརྗོད།

འོ་ན་གཡེར་ཁ་ཞེས་པ་དེ་འདོད་རྒྱལ་ལམ་རྗེས་སྒྲུབ་གང་ཡིན་ཞེ་ན། དེ་ནི་རྗེས་སྒྲུབ་བཏགས་མིང་ཞིག་སྟེ་དྲིལ་བུ་ཆུང་ཆུང་གཡེར་མའི་ཁ་ལྟ་བུ་བྱས་པ་ལ་གཡེར་ཁ་ཞེས་བརྗོད་པའོ། ། དེ་ནམ་བྱུང་གི་ལོ་རྒྱུས་ནི་ཞིབ་པར་མི་གསལ་ཡང་། རྟ་བོང་སོགས་ཀྱི་སྐེ་རྒྱན་ལས་རོལ་མོར་འཕེལ་རྒྱས་བྱུང་བ་ཞིག་སྟེ། སྟོད་མངའ་རིས་སྐོར་གསུམ། བར་དབུས་གཙང་རུ་བཞི། སྨད་མདོ་ཁམས་སྒང་དྲུག་སྟེ་བོད་ཀྱི་ས་ཆ་ཕལ་ཆེར་ལ་དར་ཁྱབ་ཡོད། དེ་ཡང་རྒྱུ་ལྕགས་དང་། རག་ལི་བཅས་ལས་གྲུབ་ཅིང་། རྫ་མ་རིལ་རིལ་དེའི་ནང་དུའང་རྒྱུ་ལྕགས་ལས་གྲུབ་པའི་སྒྲ་འབྱིན་བྱེད་རྡེལ་རིལ་ཞིག་ཀྱང་ཡོད།།
Category:རོལ་ཆའི།